Nou sal daar raakgevat moet word (episode 23)Allister Coetzee – dis darem nou tyd vir raakvat (Foto stuff.co.nz) Die druk is vierkant op die Springbok-afrigter, Allister Coetzee, om woord by daad te voeg en spelers wat nie die mas op toetsvlak opkom nie die deur te wys. Coetzee se vertoningslys is glad nie iets om huis toe te skryf nie: sewe toetse gespeel, drie gewen, vier verloor. Punte vir 155, punte teen 178. Drieë vir 15, drieë teen 17 en dit in ses toetse teen drie spanne wat voor die seisoen laer as die Bokke op die wêreldranglys was, plus die All Blacks. ŉ Wenpersentasie van slegs 42.8% plaas Coetzee darem bo John Williams (20%), Ian McIntosh (33.3) en Carel du Plessis (37.5), wat al drie gepos is, maar laat hom agter Kitch Christie (100), Nick Mallett (71.5), Heyneke Meyer (70.2), Jake White (66.6), Peter de Villiers (62.5), André Markgraaff (61.5), Harry Viljoen (53.3) en Rudolf Straeuli (52.1). Watter spelers is in die spervuur? Elton Jantjies en Oupa Mohoje, met Johan Goosen, Juan de Jongh, Damian de Allende, Faf de Klerk, Beast Mtawarira en Francois Louw wat ook nie aan die verwagtinge voldoen het nie. Pat Lambie sal na alle waarskynlikheid in Jantjies se plek ingesluit word. Jantjies gedy glad nie onder Coetzee nie. Sy loopbaan het presies dieselfde paadjie gevolg toe hy ŉ paar seisoene gelede aan die Stormers geleen is toe die Lions nie Superrugby gespeel het nie. Sy spel het onder Coetzee se Stormers-afrigting agteruitgegaan en ná sy terugkeer het dit Johan Ackermann (en Swys de Bruin) ŉ paar seisoene geneem om sy selfvertroue weer op te bou. Coetzee hoop ook dat een van Duane Vermeulen, Siya Kolisi en Sikhumbuzo Notshe betyds van hul beserings sal herstel om Mohoje te vervang. Die Bokke se senterkombinasies wek ook kommer en dis waar Francois Venter (Vrystaat-Cheetahs) en Rohan Janse van Rensburg in die prentjie kan kom. Die groentjie Ox Nche staan as loskopstut in die tou om Mtawarira te vervang, maar sal daar nou al met hom gewaag word? Trevor Nyakane dra die duiksakke al jare lank baie goed in oefeninge, maar sy paadjie lyk as impakspeler uitgestippel. Verder sal Coetzee ook aan die onrealistiese verwagtinge van die minister van sport moet voldoen. Saterdag was daar in ŉ stadium net twee spelers van kleur (Bryan Habana en De Jongh op die veld) toe die twee etniese swart spelers Mtawarira en Mohoje, vervang is. Sê nou maar dit was in die dae van White of Meyer?